LEKSION 7
Kasano ti Panaggigimongmi?
Ti panaggigimong dagiti nagkauna a Kristiano ket buklen dagiti kanta, kararag, ken panangbasa ken panangadal iti Kasuratan, nga awan ti maaramid nga aniaman a ritual. (1 Corinto 14:26) Kasta met laeng ti maar-aramid kadagiti gimongmi.
Dagiti maisursuro ket naibatay iti Biblia ken praktikal. Kadagiti ngudo ti lawas, aggigimong ti tunggal kongregasion tapno dumngeg iti 30-minuto a palawag a naibatay iti Biblia. Mailawlawag iti daytoy no kasano nga agaplikar ti Kasuratan iti biagtayo ken kadagiti mapaspasamak iti kaaldawantayo. Maiparparegta kadakami a surotenmi dayta iti Bibliami. Kalpasan ti palawag, adda maysa nga oras a Panagadal iti “Pagwanawanan.” Amin a miembro ti kongregasion ket mabalin a makiraman iti panangadal iti artikulo manipud iti maadal nga edision Ti Pagwanawanan. Daytoy ti tumulong kadakami a mangyaplikar iti pannursuro ti Biblia. Agpapada ti artikulo nga adalen ti nasurok a 110,000 a kongregasion iti intero a lubong.
Masursuromi a pasayaaten ti abilidadmi a mangisuro. Aggigimongkami met iti lawasna. Addaan daytoy iti tallo a paset. Umuna, ti 30-minuto a Panagadal ti Kongregasion iti Biblia. Maang-angay daytoy kas saludsod ken sungbat a mangpauneg iti pannakatarusmi kadagiti Nainkasuratan a prinsipio ken kadagiti padto ti Biblia. Maikadua, ti 30-minuto a Teokratiko nga Eskuelaan ti Panagministro. Marugian daytoy babaen ti panangusig iti sumagmamano a paset ti Biblia a nasaksakbay a binasami. Kalpasanna, adda ababa a presentasion dagiti estudiante a nagpasalista iti daytoy nga eskuelaan. Adda mangted iti balakad a tumulong kadakami a mangpasayaat iti abilidadmi nga agbasa ken makisarita. (1 Timoteo 4:13) Maikatlo, ti 30-minuto a Gimong ti Serbisio. Babaen ti palawag, presentasion, ken interbiu, maadalmi no kasano nga isuro ti Biblia kadagiti sabsabali.
No tabunuam dagiti gimongmi, sigurado a magustuam ti kalidad ti naibatay iti Biblia nga edukasion a magun-odam.—Isaias 54:13.
Ania ti namnamaem a mangngegan kadagiti gimong dagiti Saksi ni Jehova?
Ania kadagiti linawas a gimongmi ti kayatmo a tabunuan inton maminsan?
pag_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn